Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 246/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 04517

1. Medlemsstatens ansvarlige myndighed Navn: Department for Environment, Food and Rural Affairs

United Kingdom

Tlf. (44-207) 270 81 70

Fax (44-207) 270 89 42.

2. Ansøgende sammenslutning 2.1. Navn: Scottish Quality Salmon Limited

2.2. Adresse: Durn Isla Road Perth PH2 7HG

2.3. Sammensætning: Producent/forarbejdningsvirksomhed (x) Andet ( ).

3. Produktets art: Fersk fisk - kategori 1.7.

4. Varespecifikation (sammenfatning af betingelserne i artikel 4, stk. 2)

4.1. Navn: "Scottish Farmed Salmon".

4.2. Beskrivelse: Skotsk opdrættet laks skal typisk høre til arten Salmo Salar (atlanterhavslaks). Den har en ensartet form, og set fra siden skal fisken have en afrundet bug. Dens vægmuskulatur bør ikke vise nævneværdige tegn på sammenfald, efter at indvoldene er taget ud. Skotsk opdrættet laks er sølvfarvet med et iriserende skær. Kødets pigmentering skal have en minimumsintensitet på 26 på Roche-farveskalaen.

Skotsk opdrættet laks er fast med en fibrøs, blød og ensartet tekstur, og den har en konsistent smag takket været dens hurtige nedkøling efter høsten.

4.3. Geografisk område: Den skotske vestkyst, de vestlige øer, Orkneyøerne og Shetlandsøerne.

4.4. Bevis for oprindelse: De skotske biologer har i mere end 150 år forsøgt at forbedre produktionen af vildlaks. De første forsøg på at udruge og udklække lakseæg blev gjort i 1838, og i 1890 var der i alt 18 klækkerier i Skotland. Derfra og frem til 1960'erne blev denne viden og disse gydefærdigheder videreudviklet takket være den opnåede erfaring, således at produktionen af skotsk laks kunne indledes i 1969 med etableringen af det første dambrug i Loch Ailort i Inverness-shire.

Hen imod slutningen af 1970'erne og begyndelsen af 1980'erne, da man havde samlet flere erfaringer og havde flere finansielle midler til rådighed, blev udvidelsen af disse aktiviteter forøget med et stigende antal nye involverede virksomheder, hvorefter tonnagen steg. Mens der i 1980 kun blev produceret 600 tons, steg produktionen til 32500 tons i 1990 og til 115000 tons i 1998. Samtidig med denne hurtige udvidelse af produktionen steg antallet af arbejdere i de afsidesliggende kommuner i Scottish Highlands and Islands. I dag er 4000 mennesker direkte ansat inden for produktionen af skotsk opdrættet laks.

Rent kystvand og stille søer har gennem tiden forsynet og næret alle de skotske dambrug, mens avancerede dambrugsteknikker har sikret de bedste betingelser for laksene.

En stor del af den succes, som denne industri har fået, kan henføres til dens evne til at markedsføre sig selv og imødekomme de nye handels- og forbrugerkrav. Det har været afgørende for denne udvikling, at der er blevet lagt vægt på laksens høje kvalitet. Kvalitet er i særdeleshed blevet et slagord hos producenterne af skotsk opdrættet laks, som aldrig er gået på kompromis med kvaliteten. Et bevis derpå er Label Rouge-mærket, som skotsk opdrættet laks har ret til at bære.

Det er derfor med rette, at skotsk opdrættet laks fortsat er højt anset hos de bedste kokke, madskribenter og kvalitetsbevidste kunder verden over. Forbrugerundersøgelser viser, at skotsk opdrættet laks har fået anseelse for sin kvalitet, konsistens og smag.

4.5. Fremstillingsmetode 1) ÆG: Om efteråret udvælges forældrene fra burene. Æggene indsamles mellem november og december. Befrugtede æg udruges herefter i klækkerier i ferskvand under omhyggeligt kontrollerede forhold.

2) YNGEL: Fra januar og frem til foråret udklækkes og næres æggene ved hjælp af deres blommesæk. Æggenes sundhedstilstand og adfærd overvåges konstant for at sikre overgangen til stadiet som små fisk under de mest optimale betingelser.

3) SMÅ FISK: Når de små fisk begynder selv at kunne indtage føde, kommer de over i bassiner med ferskvand, hvor de skal opholde sig i fire måneder, indtil de er vokset til unglakse-stadiet.

4) UNGLAKS: Unglaks, som karakteriseres af typiske "unglakse-kendetegn" på siden, vokser hurtigt indtil slutningen af vinteren. Om foråret mister de deres karakteristiske "unglakse-kendetegn" og undergår en større fysisk og anatomisk forandring, hvorefter de bliver til smolte.

5) SMOLT: De overføres fra dambrug med ferskvand, hvor de har levet og udviklet sig fra udklækning, til netbure eller bassiner i saltvand, hvor de vokser hurtigt. De har en gennemsnitsvægt på 50-90 g. Overførslen til saltvand er et yderst vanskeligt arbejde, som kræver en meget streng overvågning for at sikre, at de unge laks ikke lider skade.

6) LAKS: Når smoltene først er kommet i saltvand, vokser de i bure i søer og vige omkring den skotske kyst i en periode på 1-2 år. Laksene fodres med føde, som består af fiskemel og fiskeolie, der giver dem alle de næringsstoffer, de har behov for.

7) HØST: Skotsk opdrættet laks høstes på en human måde for at sikre en hurtig bedøvelse og blodudtømmelse. Dette er en garanti for hygiejne og kød af høj kvalitet.

8) RENSNING: Så snart laksene er tømt for blod, nedkøles de til en temperatur på under 4 °C i isvand. Hurtigst muligt herefter renses de og indvoldene tages ud, hvorefter de nedkøles til en pakningstemperatur på 0-2 °C.

9) PAKNING: De pakkes i kasser/beholdere, som beskytter produktet under håndtering, lagring og transport. Pakningen foregår i overensstemmelse med de strenge krav om temperaturkontrol, hygiejne og produktsortering.

10) DISTRIBUTION: Produktet lagres og distribueres til forbrugerne i henhold til strenge betingelser for hygiejne, herunder kontrol af temperaturen på mellem 0-2 °C.

Uafhængig og streng kontrol garanterer kvaliteten af skotsk opdrættet laks. Brugene og pakkerierne undergår jævnligt en grundig og uanmeldt kontrol.

4.6. Tilknytning: De omtalte områder udgør et unikt miljø, hvor den karakteristiske skotske opdrættede laks produceres. Der er især tale om:

- Den kraftige vandindstrømning i bugter og vige giver stærke strømme, som sikrer, at fiskene konstant svømmer. Det giver så igen kødet dets særlige faste tekstur og forhindrer for stor fedtaflejring.

- Hyppig vandudveksling sikrer en god iltforsyning, som forhøjer laksens stofskifte og har en gunstig indvirkning på fiskens størrelse og vægt.

- Kvaliteten af det nordatlantiske havvand gør det muligt for laksen at opnå en jævn vækst.

- De små svingninger i vandtemperaturen i løbet af året betyder, at fisken kan opdrættes i stabile omgivelser, som så igen giver en ensartet og konsistent smag og en tekstur uden harskhed.

4.7. Kontrolinstans Navn: Food Certification Scotland Ltd

Adresse: Redwood 19 Culduthel Road Inverness IV2 4AA.

4.8. Mærkning: Produktrækken, præsentationsformen og måltiderne, herunder færdigretter, laksemousse og laksepaté, fra "Scottish Farmed Salmon" har ret til at benytte denne betegnelse med obligatorisk angivelse af fremstillingsstedet på deres etikette fulgt af en henvisning til fremstillingsmetoden.

For at undgå enhver form for diskrimination af "skotsk vildlaks" interesser erklærer ansøgerne, at den fortsatte benyttelse af betegnelserne "Scottish Smoked Wild Salmon" og/eller enhver anden kombination af betegnelserne "Scottish" og "Salmon" i forbindelse med vildlaks på ingen måde berøres, såfremt vildlaksene er fanget i Skotland, og at benyttelse af disse betegnelser i mærkningen sker på en sådan måde, at forbrugerne ikke vildledes med hensyn til den beskyttede geografiske betegnelse.

Ansøgerne har til hensigt at gøre reklame for det forhold, at skotsk opdrættet laks er registreret som en beskyttet geografisk betegnelse (BGB) gennem anvendelsen af logoet og ordene på etiketten, i reklamer, brochurer og brevhoveder.

4.9. Krav i nationale bestemmelser: -

EF-nr: UK/00141/2000.07.24.

Dato for modtagelsen af den fuldstændige ansøgning: 13. maj 2003.